Xorazm viloyatida intensiv tutzorlar barpo etiladi va pillachilik rivojlantiriladi

Xorazm viloyatida yangidan intensiv tutzorlar barpo etiladi. Bu Vazirlar Mahkamasining farmoyishida belgilab qo‘yildi.
Farmoyish bilan 2019-2021 yillarda Xorazm viloyatida pillachilik tarmog‘ini rivojlantirishning asosiy maqsadli prognoz parametrlari, yangi intensiv tutzorlar va tut qatorlari barpo etishning maqsadli prognoz parametrlari hamda pillachilik tarmog‘ida innovatsion texnologiyalardan foydalangan holda amalga oshiriladigan loyihalar ro‘yxati tasdiqlandi.
Hujjatda ko‘rsatilishicha, Xorazm viloyati hokimligi pillachilik tarmog‘i ozuqa bazasini mustahkamlash maqsadida “O‘zbekipaksanoat” uyushmasi bilan birgalikda yangidan intensiv tutzorlar barpo etadi. 
Shuningdek, Qishloq xo‘jaligi vazirligi hamda Fermer, dehqon xo‘jaliklari va tomorqa yer egalari kengashi bilan birgalikda fermer xo‘jaliklarining dala chetlariga yangidan tut ko‘chatlari ekilishini ta'minlaydi.
2019 yil 1 iyunga qadar Urganch tumani hududida 30 gektar maydonda tut urug‘i va ko‘chati yetishtirish tashkil etiladi. 
Xorazm viloyati hokimligi bir oy muddatda viloyatdagi ish bilan band bo‘lmagan aholi (ayniqsa xotin-qizlar)ni aniqlaydi hamda ularni tut ipak qurti parvarish qilish va ipak gilamlari to‘qish ishlariga jalb etish chora-tadbirlari dasturini ishlab chiqib tasdiqlaydi. Shuningdek, ularning samarali va to‘liq ijrosi yuzasidan tizimli monitoring o‘rnatadi.